Σάββατο, 7/4/2012

**Χαιρετισμός Υπουργού Δικαιοσύνης και Δημόσιας Τάξης κ. Λουκά Λουκά στην ημερίδα της ΚΟΓΕΕ με θέμα «Ενδυνάμωση της Γυναίκας και Ισότητα – Πρόκληση και Προοπτική»**

Ξενοδοχείο Χίλτον, 9.30 π.μ.

Είναι με ιδιαίτερη χαρά που απευθύνω σήμερα χαιρετισμό στην ημερίδα που διοργανώνει η ΚΟΓΕΕ με αντικείμενο την ενδυνάμωση των γυναικών και την ισότητα.

Με την ευκαιρία αυτή, συγχαίρω θερμά την Οργάνωση και ιδιαίτερα την Πρόεδρό της, κα Αλεξάνδρα Γαλανού, τόσο για την πολύτιμη συνεισφορά της στα πλαίσια του Εθνικού Μηχανισμού για τα Δικαιώματα της Γυναίκας όσο και για τις ευρύτερες προσπάθειες για προώθηση της ισότητας στην κοινωνία μας.

Καλωσορίζω, επίσης, στην Κύπρο, τις εκλεκτές προσωπικότητες που βρίσκονται σήμερα εδώ, οι οποίες με την επαγγελματική τους κατάρτιση και επιστημονική προσέγγιση, έχουν αξιοσημείωτη συμβολή και δράση στην ενδυνάμωση των γυναικών και στην εξάλειψη των διακρίσεων εις βάρος τους.

Κυρίες και Κύριοι,

Παρόλη την πρόοδο που αναντίρρητα έχει σημειωθεί τα τελευταία χρόνια στον τόπο μας, ειδικά στον εργασιακό τομέα, εξακολουθούν να παρατηρούνται προβλήματα και διακρίσεις σε βάρος των γυναικών, τα οποία αντανακλούν τις ατυχείς προκαταλήψεις και τα στερεότυπα που επικρατούν γύρω από το ρόλο των δύο φύλων.

Η καταπολέμηση των κοινωνικών στερεοτύπων και η προώθηση των γυναικών στην οικονομική ζωή του τόπου αποτελούν βασικές προτεραιότητες του Εθνικού Σχεδίου Δράσης για την Ισότητα μεταξύ Ανδρών και Γυναικών 2007-2013, το οποίο ετοιμάστηκε με πρωτοβουλία του Εθνικού Μηχανισμού για τα Δικαιώματα της Γυναίκας.

Ο Εθνικός Μηχανισμός για τα Δικαιώματα της Γυναίκας, του οποίου προεδρεύει ο εκάστοτε Υπουργός Δικαιοσύνης και Δημόσιας Τάξης, στηρίζει όλες τις γυναικείες, συνδικαλιστικές και άλλες οργανώσεις που εργάζονται προς την πιο πάνω κατεύθυνση. Πέραν τούτου, το ενδιαφέρον της Κυβέρνησης για τα ζητήματα Ισότητας καταδεικνύεται και από τη νεοσυσταθείσα Υπουργική Επιτροπή Ισότητας που έχει ως κύρια αποστολή της την παρακολούθηση και συντονισμό του Εθνικού Σχεδίου Δράσης για την Ισότητα.

Αξίζει να σημειωθεί ότι σύμφωνα με πρόσφατη ενδιάμεση Έκθεση Αξιολόγησης της προόδου υλοποίησης του Εθνικού Σχεδίου Δράσης κατά την περίοδο 2007-2010, διαφάνηκε ότι η σημαντικότερη πρόοδος παρουσιάστηκε στους τομείς της απασχόλησης και της βίας κατά των γυναικών **ενώ** στους τομείς της εκπαίδευσης, της αλλαγής της νοοτροπίας και των στερεοτύπων που αναπαράγονται μέσω των ΜΜΕ, καθώς και στον αριθμό των γυναικών στις θέσεις λήψεως αποφάσεων, έχει σημειωθεί η μικρότερη πρόοδος. Ως εκ τούτου, οι πιο πάνω θα πρέπει να αποτελέσουν τομείς προτεραιότητας για το μέλλον.

Η αύξηση της συμμετοχής των γυναικών στα διοικητικά συμβούλια εταιρειών αποτελεί και το αντικείμενο ευρωπαϊκής εκστρατείας με επικεφαλής την Ευρωπαία Επίτροπο Δικαιοσύνης, κα Viviane Reading. Στα πλαίσια της εκστρατείας αυτής, έχω αποστείλει επιστολές προς όλες τις συνδικαλιστικές και εργοδοτικές οργανώσεις, ενθαρρύνοντας τις να ενεργήσουν θετικά προς αυτή την κατεύθυνση.

Στον τομέα της Ισότητας, η συνεργασία μας με την Ευρωπαϊκή Επιτροπή γίνεται ακόμη στενότερη ενόψει της ανάληψης της Προεδρίας του Συμβουλίου της Ευρώπης από την Κύπρο. Ως κύρια προτεραιότητά μας έχει επιλεγεί η ενδοοικογενειακή βία κατά των γυναικών, η οποία αποτελεί αιτία παγκόσμιας ντροπής και εμπόδιο στην επίτευξη της Ισότητας.

Για το εξάμηνο της Κυπριακής Προεδρίας έχουν προγραμματιστεί ποικίλες σημαντικές δράσεις με θέμα και σκοπό την ενδυνάμωση της θέσης της γυναίκας και, με την ευκαιρία αυτή, θα ήθελα να καλέσω όλες και όλους να συμβάλουμε εποικοδομητικά στην επιτυχία της Κυπριακής Προεδρίας, η οποία συνιστά αναμφίβολα μια μεγάλη πρόκληση.

Κλείνω με τις σκέψεις αυτές και εύχομαι κάθε επιτυχία στις εργασίες της Ημερίδας σας.